**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.11.2019, ora 08.00 – 14.11.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.11.2019, ora 7.00**

**RÂURI**

**Debitele au fost** **în general staționare**, cu excepția afluenților Oltului mijlociu, unde au fost în creștere datorită precipitațiilor prognozate și propagării.

Debitele se situează în general la valori cuprinse între 30-90% din mediile multianuale lunare şi mai mici (sub 30% din normalele lunare) pe: Iza, Mara, Tur, Crasna, Barcău, Crişul Alb, Crișul Negru și afluenții lui, Bega Veche, Moraviţa, Nera, Caraș, Jijia, Bârlad, unii afluenţi ai Someșului (Lonea de Jos, Fizeș, Lăpuş, Cavnic), ai Mureșului (Luţ, Comlod, Feernic, Vișa, Domald, Ampoi, Secaș, Sebeș, Strei, Râul Mare), ai Jiului (Jaleş, Coşuştea, Amaradia), ai Oltului (Ghimbășel, Hârtibaciu, Lotru, Beica, Olteț) și ai Trotușului și pe cursul inferior al Bistriței.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi relativ staționare**, cu excepția râurilor din sudul și centrul țării, unde pot apărea creșteri de niveluri și debite cu precădere în zonele de deal și munte datorate precipitațiilor prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 13-14.11.2019 **a fost în creştere, având valoarea de 4200 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele vor fi în scădere la Gruia și în creștere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în creștere (4300 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 13.11.2019, ora 08.00 –14.11.2019, ora 06.00**

**Este** î**n vigoare** **atenţionarea meteorologică nr. 93**,astfel:

**-COD GALBEN** până pe data de14.11.2019, la ora 10:00 - intensificări susținute ale vântului cu viteze de 60-65 km/h în zonele mai joase **ș**i de 80-90 km/h în zona montană (temporar peste 100 km/h pe creste, în special pe cele ale Carpaților Meridionali)-27 de județe vizate: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VÂLCEA şi VRANCEA;*

**-INFORMARE METEOROLOGICĂ**până în seara de 14.11.2019 – ploi în Munții Banatului, în vestul Carpaților Meridionali și în zona deluroasă a Olteniei (se vor cumula cantități de apă de 25...30 l/mp și izolat peste 40 l/mp)-7 județe vizate: *ALBA, CARAŞ-SEVERIN, GORJ, HUNEDOARA, MEHEDINŢI, TIMIŞ şi VÂLCEA.*

**În ţară,** vremea a fost în general închisă și s-a răcit în mare parte din sud și est și cu totul izolat în celelalte regiuni. Temporar a plouat pe arii extinse în Oltenia, local în Muntenia, Maramureș, la munte și izolat în Banat și în Crișana. Punctiform, cantitățile de apă au depășit 15...20 l/mp în zona de munte a Olteniei. Vântul a fost puternic pe crestele Carpaților Meridionali, unde la rafală s-au atins viteze de până la 180 km/h (Vf. Omu), iar în restul zonei montane s-a încadrat, în general, între 60 și 100 km/h. Intensificări temporare ale vântului au fost local și în celelalte regiuni, în special pe parcursul zilei și cu precădere în vest, nord și centru, iar cele mai mari viteze s-au atins în Banat, sudul Crișanei și sud-vestul Transilvaniei, unde rafalele au fost, în general, între 70 și 90 km/h. Temperaturile maxime, în continuare mult mai ridicate decât în mod normal la această dată, s-au încadrat între 11 grade la Voineasa și 24 de grade la Făgăraș. La ora 06 se înregistrau între 8 grade la Băilești și Câmpeni și 17 grade la Baia Mare și Zimnicea. În orele dimineților, izolat, în centru, în sud și în sud-est, a fost ceață.

**Observație:** în intervalul de diagnoză au fost în vigoare 30 de mesaje pentru fenomene meteorologice periculoase imediate (5 avertizări cod roșu, 14 avertizări cod portocaliu și 11 atenționări cod galben), după cum urmează:

-CNPM: 3 avertizări cod roșu, 3 avertizări cod portocaliu și 1 atenționare cod galben;

-SRPV Sibiu: 2 avertizări cod roșu, 5 avertizări cod portocaliu și 6 atenționări cod galben;

-SRPV Timișoara: 3 avertizări cod portocaliu și 3 atenționări cod galben;

-SRPV Craiova: 3 avertizări cod portocaliu;

-SRPV Bacău: 1 atenționare cod galben.

**La Bucureşti,** vremea a fost în general închisă și s-a răcit ușor față de ziua precedentă. Trecător a plouat slab în a doua parte a zilei și în prima parte a nopții. Vântul a suflat moderat ziua, apoi a slăbit treptat în intensitate. Temperatura maximă, în continuare mai ridicată decât în mod normal la această dată, a fost de 18 grade la toate stațiile meteorologice, iar la ora 06 se înregistrau 14 grade.

**3. Prognoza meteorologică în intervalul 14.11.2019, ora 08.00 –15.11.2019, ora 8.00**

**În ţară,** deși valorile termice vor fi în scădere în toate regiunile, se vor menține cu mult peste cele normale la această dată. Temperaturile maxime vor fi cuprinse între 12 și 19 grade, iar cele minime între 5 și 14 grade. Cerul va fi mai mult noros și va ploua pe arii extinse în sudul, în centrul țării, la munte și local în restul teritoriului. Cantitățile de apă vor depăși pe suprafețe mici 20...25 l/mp în Carpații Meridionali, precum și în Oltenia și în Muntenia. Vântul va sufla slab și moderat, cu intensificări pe parcursul zilei la munte, la altitudini mari, unde la rafală vor fi viteze în general de 60...80 km/h, și pe arii mai restrânse și la cote mult mai reduse (viteze de cel mult 40...45 km/h) în regiunile extracarpatice. Dimineața și noaptea, izolat, va fi ceață.

**La Bucureşti,** vremea va fi închisă și temporar va ploua, mai ales spre seară și noaptea. Vântul va sufla moderat, cu ușoare intensificări în prima parte a intervalului (viteze la rafală de cel mult 30...40 km/h). Deși în scădere față de intervalul anterior, valorile termice se vor situa în continuare peste cele normale la această dată; maxima va fi de 16...17 grade, iar minima de 10...11 grade.

***II. CALITATEA APELOR***

**Pe fluviul Dunărea**

**G.N.M.-C.J. Brăila** informează telefonic că în data de 13.11.2019, pe fluviul Dunărea, între localităţile Chiscani și Tichilești s-a produs un incendiu la cabina unei nave încărcate cu bauxită. Echipajele I.S.U. Brăila au lichidat incendiul. Nu a fost poluată apa fluviului.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 12.11.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

**Garda Forestieră Brașov** informează că în data de 12.11.2019, în jurul orei 15:00, s-a produs un incendiu de litieră în zona comunei Dumbrăvița, pe raza Regiei Publice Locale a Pădurilor Măieruș R.A., jud. Brașov. Acesta a afectat o suprafață de 0,4 ha de litieră și a fost stins în aceeași zi, la ora 23:45, de către personalul silvic, pompierii militari și civili, polițiști și cetățeni.

**A.R.B.D.D. Tulcea** **și I.G.S.U.** informează că în data de 13.11.2019, în jurul orei 14.30, a fost semnalat un incendiu de vegetație uscată, stuf, papură și sălcii în zona localității Pătlăgeanca, pe raza Districtului Ecologic Pardina, între Lacul Topolca și DJ 222N (care face legătura între localitățile Tudor Vladimirescu și Ceatalchioi). În jurul orei 17:00 suprafața afectată era de cca 300 ha. Echipajele I.S.U. Tulcea intervin pentru stingere. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare și Resurse Umane**